Hvis du har tanket på F24-tanken på Hasserisvej 102 i Aalborg, og du tror, at du har tanket diesel, så tager du måske fejl. Q8, der ejer F24, har nemlig fejlagtigt fyldt benzin i dieseltanken. Det skete mandag d. 10. december, og derfor skal kunder, der har købt diesel i perioden mandag den 10. december kl. 17:20 til onsdag den 12. december kl. 17:00, være særligt opmærksomme. - Der er en sikkerhedsrisiko, hvis brændstoffet bruges til andre formål end biler, f.eks. i bådmotor eller oliefyr, skriver Q8 i en pressemeddelelse. Q8 ejer F24. Bilens motor kan tage skade, hvis man fylder forkert brændstof på. Ifølge FDM kan et værksted rense tanken for 3.000 kr. Men hvis du begynder at køre med forkert brændstof på dieselbilen, kan du se frem til en regning på mellem 30.- og 40.000 kr. Q8 påtager sig det fulde ansvar og dækker udgifterne ved eventuelle uheld.
Der er ved et uheld fyldt benzin i dieseltanken på en F24-tank i Aalborg.